Tá an pacáiste tacaíochta teaghlaigh ar fáil saor in aisce do theaghlaigh atá ag tógáil a gclann le Gaeilge nó atá ag iarraidh é sin a dhéanamh.
Tá an pacáiste dírithe ar theaghlaigh a bhfuil páiste/páistí acu faoi 5 bhliana d’aois. Seolfar pacáiste speisialta chuig gach teaghlach sa chanúint a bhíonn á chleachtadh acu sa mbaile idir chanúint na Mumhan, Uladh nó Connacht. Seolfar dlúthcheirnín, leabhar tagartha agus leabhair léitheoireachta oiriúnacha chuig na teaghlaigh a dhéanfaidh iarratas ar an bpacáiste chomh maith le heolas cuí.
Chun an t-ábhar is oiriúnaí agus is féidir a chur ar fáil chuaigh muid i gcomhar le heagraíochtaí éagsúla, ina measc Gaeloideachas, Cúla 4 agus Údarás na Gaeltachta faoi na buntáistí a bhíonn ann do pháiste a thógáil le Gaeilge.
Ach a gcláraíonn na tuismitheoirí don phacáiste bíonn rogha acu freisin clárú do liosta teagmhála chun nuachtlitir agus eolas eile a fháil ó Thuismitheoirí na Gaeltachta. Tá sé i gceist againn eolas a roinnt go leanúnach faoi nithe éagsúla a bhaineann le tógáil clainne trí Ghaeilge chomh maith le heolas ábhartha eile m.sh leabhair Ghaeilge nuafhoilsithe. Roinntear eolas úsáideach freisin ar ríomhphost chuig aon tuismitheoir a lorgaíonn comhairle uainn, cibé áit ar domhan ina bhfuil siad ina gcónaí.
Ceisteanna Coitianta
Bileog Eolais
Áiseanna Ar Líne
Foirm Iarratais
Foirm Iarratais
[gravityform id="2" title="false" description="false" ajax="true" tabindex="99"]
Ceisteanna Coitianta
Cad é an Pacáiste Tacaíochta Teaghlaigh?
Is pacáiste teanga é a chuirtear ar fáil saor in aisce do theaghlaigh atá ag tógáil a gclann le Gaeilge nó a dteastaíonn uathu é sin a dhéanamh.
Conas is féidir liom iarratas a dhéanamh?
Líon isteach an fhoirm thíos. Clárófar do chuid sonraí agus seolfar an pacáiste amach chugat chomh luath agus is féidir ina dhiaidh sin.
Cad atá le fáil sa phacáiste?
Bíonn dlúthcheirnín, leabhar tagartha agus leabhair léitheoireachta oiriúnacha san áireamh sa phacáiste chomh maith le heolas úsáideach i bhfoirm leabhráin do thuismitheoirí atá ag tógáil a gclann le Gaeilge. Athraíonn an t-ábhar ó am go ham.
Cén leas is féidir a bhaint as an bpacáiste?
Is iontach an leas is féidir a bhaint as leabhair agus as dlúthdhioscaí chun an Ghaeilge a úsáid sa mbaile mar theanga labhartha sula dtéann na páistí ar scoil. Más Gaeilge a úsáideann tú sa mbaile cothóidh sé grá do léamh na Gaeilge agus deis dóibh sult a bhaint as na scéalta agus treiseoidh sé an caidreamh idir an tuismitheoir agus an leanbh mar nach bhfuil rud ar bith níos deise ná bheith ag léamh i gcomhluadar a chéile.
Más tuismitheoir thú atá ag iarraidh níos mó Gaeilge a labhairt sa mbaile, is deis é chun grá don Ghaeilge a chothú mar theanga bheo seachas mar ábhar scoile.
Bíonn deis ag tuismitheoirí sásamh a bhaint as a bheith ag léamh lena bpáistí agus eolas a chur ar fhocail/frasaí/ téarmaí nua nó cur lena stór focal.
Cé atá i dteideal an Pacáiste Tacaíochta Teaghlaigh a fháil?
Is féidir le tuismitheoirí/caomhnóirí ó cheann ceann na tíre a bhfuil páistí acu faoi 5 bhliana d’aois iarratas a dhéanamh ar an bpacáiste. Tá sé mar aidhm leis an bpacáiste teaghlaigh a spreagadh le bheith ag labhairt agus ag léamh na teanga sa mbaile.
Is aintín/uncail/daideo/mamó mé. An bhfuil mé i dteideal an pacáiste a fháil?
Níl. Is é tuismitheoir/caomhnóir an pháiste a dhéanann an t-iarratas.
Tá gasúir agam os cionn 5 bhliana d’aois agus tá siad ag freastal ar scoil Lán-Ghaeilge. An bhfuil muid i dteideal an phacáiste?
Níl. Tá an scéim seo dírithe ar thuismitheoirí/caomhnóirí a bhfuil gasúir réamhscoile acu faoi 5 bhliana d’aois.
Fuair mé an pacáiste roimhe seo do mo chéad leanbh. An féidir liom iarratas a dhéanamh ar an bpacáiste arís má tá leanaí eile agam ó shin nó má fuair mé pacáiste roimhe seo ón Roinn/ó Thuismitheoirí na Gaeltachta?
Tá gach teaghlach i dteideal pacáiste tacaíochta teaghlaigh amháin. Tá fáilte romhat do chuid sonraí a chur ar liosta teagmhála na heagraíochta agus seolfar aon eolas nua chugat. Téigh i dteagmháil linn.
Tá mé i mo chónaí thar lear. Táim ag súil le leanbh agus beidh muid ag filleadh ar Éirinn sula rachaidh an páiste ar scoil. An féidir liom iarratas a dhéanamh ar an bpacáiste?
Is féidir cinnte. Déan iarratas ar an bpacáiste nuair a thiocfaidh tú abhaile. Idir an dá linn, brúigh ar an nasc seo chun eolas cuiditheach a fháil.
An bhfuil mé i dteideal Pacáiste Tacaíochta Teaghlaigh má tá cónaí orm thar lear?
Ní sheoltar pacáistí thar lear faoi láthair. Tá comhairle agus cúnamh ar fáil faoi na hacmhainní éagsúla atá ar fáil do thuismitheoirí ar líne ach brúigh ar an nasc seo.
An bhfuil aon chomhairle ar fáil dom má tá cónaí orm thar lear?
Tá cinnte. Brúigh an nasc seo le liosta acmhainní atá curtha le chéile ag Tna G a fheiceáil.
An féidir liom clárú chun eolas a fháil ó Thuismitheoirí na Gaeltachta fiú mura mé i dteideal an phacáiste?
Is féidir cinnte. Seol ríomhphost chugainn ag an seoladh seo teanga@tuismitheoiri.ie
An mbeidh deis agam aiseolas a thabhairt faoin bpacáiste?
Cinnte. Fáilteofar roimh aon aiseolas a bheadh ag tuismitheoirí. Bí i dteagmháil linn.
An bhfuil gach pacáiste mar an chéile?
Bíonn an soláthar sa phacáiste bunaithe ar an rogha a dhéanann an tuismitheoir ar an bhfoirm iarratais. Roghnóidh an tuismitheoir cén chanúint a bhíonn á chleachtadh acu féin sa mbaile idir chanúint na Mumhan, Uladh nó Connacht ach beidh an líon céanna áiseanna ann.
Fuair mo chara pacáiste atá éagsúil ón gceann a fuair mise – cén fáth?
Braitheann an rogha atá sa phacáiste ar na leabhair a bhíonn ar fáil agus i gcló ag an am, chomh maith leis an rogha canúna a dhéantar agus mar sin bíonn éagsúlacht bheag idir na pacáistí ach bíonn an an líon céanna áiseanna ann.
Tá an pacáiste agam. Is breá liom é. Tá na leabhair uilig léite arís agus arís eile againn. Cén áit is féidir liom a theacht ar thuilleadh ábhar?
Téigh chuig do leabharlann áitiúil. Féach ar an rogha mór leabhar Gaeilge atá ann. Déan iarratas ar leabhair eile.
Féach ar shuímh idirlín na bhfoilsitheoirí Gaeilge, An Gúm, Futa Fata, Leabhar Breac, Cló Iar Chonnacht, Éabhlóid, Doimnic Mac Giolla Bhríde, Oidhreacht Chorca Dhuibhne, An tSnáthaid Mhór
Tar ar cuairt chugainn. Buail isteach chuig Splanc – lár-ionad Thuismitheoirí na Gaeltachta ar an gCeathrú Rua chun an rogha mór leabhar atá ar fáil a fheiceáil duit féin.
Coinnigh súil ar aon eolas nua a bheidh á scaipeadh nó á roinnt ag Tuismitheoirí na Gaeltachta ar na meáin shóisialta agus ar an suíomh idirlín.
Mura bhfuil freagra do cheiste anseo, cuir scéala chugainn chuig teanga@tuismitheoiri.ie agus beidh muid ar ais chugat chomh luath agus is féidir.
An roinnfear mo chuid eolais le haon duine eile/tuismitheoirí eile?
Ní roinnfear aon eolas pearsanta. Roinnfear aon chomhairle a theastaíonn uaibh a roinnt ach ní thabharfar ainm/sonraí pearsanta an duine.
Cén sort eolais a roinnfear go poiblí?
D’fhéadfaí go lorgófaí eolas uainn faoin líon daoine a bheidh ag éileamh an phacáiste ó chontaetha, ó limistéir phleanála teanga etc. ach NÍ roinnfear aon eolas pearsanta leo, díreach figiúirí a roinnfear.
Áiseanna ar líne
Seo thíos roinnt eolais agus áiseanna atá ar fáil ar líne chun cuidiú le teaghlaigh ar mian leo cur lena gcumas Gaeilge agus lena húsáid sa bhaile.